Valke fnuik vermeende rowers se planne(Argieffoto: SA Polisie) Twee mense is Maandag in hegtenis geneem nadat die polisie inligting oor ŉ beplande transitorooftog in Noordwes ontvang het. Kapt. Lloyd Ramovha, woordvoerder van die Valke, sê die verdagtes het gistermiddag hul huis in Marikana in drie voertuie – waaronder twee Audi’s en ŉ Jeep – verlaat. Voorlopige ondersoeke het aan die lig gebring dat dié huis as wegkruipplek gebruik sou word waarheen die transitorowers na die beoogde rooftog sou terugkeer. “Die eienaar van die huis en sy vrou is ook in hegtenis geneem en staan tereg op aanklagte van die besit van gesteelde goedere en sameswering om ŉ misdaad te pleeg,” sê Ramovha. Dit is vasgestel dat die voertuie wat tydens die transitorooftog gebruik sou word, vroeër vanjaar in die Douglasdale- en Wierdabrug-polisiëringsgebied teruggevind is. Die polisie volg inligting van nóg vermeende betrokkenes op en verwag om binnekort verdere inhegtenisnemings te doen. Die verdagtes, onderskeidelik 41 en 29 jaar oud, sal na verwagting Woensdag in die Tlhabane-landdroshof in Rustenburg verskyn.